CELEX: C2005/281/47
Language: fi
Date: 2005-11-12 00:00:00
Title: Asia T-320/05: Kanne 23.8.2005 — Maccanti v. Euroopan yhteisöjen talous- ja sosiaalikomitea

12.11.2005   
            
            
               FI
            
            
               Euroopan unionin virallinen lehti
            
            
               C 281/25
            
         Kanne 23.8.2005 — Maccanti v. Euroopan yhteisöjen talous- ja sosiaalikomitea
   (Asia T-320/05)
   (2005/C 281/47)
   Oikeudenkäyntikieli: ranska
   Asianosaiset
   
      Kantaja: Sandra Maccanti (Woluwé-St-Pierre, Belgia) (edustaja: asianajaja L. Vogel)
   
      Vastaaja: Euroopan yhteisöjen talous- ja sosiaalikomitea
   Vaatimukset
   
               —
            
            
               Nimittävän viranomaisen 11.5.2005 tekemä ja 13.5.2005 tiedoksi annettu päätös, jolla hylättiin kantajan 22.3.2005 tekemä valitus, jossa riitautettiin edeltävän, 7.7.2004 tehdyn väliaikaista toimihenkilöä koskevan työsopimuksen uusimisen yhteydessä 23.12.2004 hänelle annettu palkkaluokan luokitus, on kumottava.
            
         
               —
            
            
               Mikäli katsotaan tarpeelliseksi, myös 23.12.2004 allekirjoitettu päätös, jolla väliaikaista toimihenkilöä koskevan työsopimuksen voimassaolon jakamisen yhteydessä vahvistettiin lopullinen palkkaluokka, on kumottava.
            
         
               —
            
            
               Vastaaja on velvoitettava korvaamaan kaikki oikeudenkäyntikulut.
            
         Oikeudelliset perusteet ja pääasialliset perustelut
   Kantaja otettiin Euroopan yhteisöjen talous- ja sosiaalikomitean palvelukseen väliaikaisena toimihenkilönä alun perin kuudeksi kuukaudeksi alkaen 1.1.2004. Sen jälkeen kyseinen sopimus uusittiin ajalle 7.7.2004–31.12.2004. Uusimisen yhteydessä kantaja luokiteltiin palkkaluokkaan B*4 palkkatasolle 2, josta hänet siirrettiin ikälisien kertymisen vuoksi joulukuussa 2004 palkkaluokkaan B*4/3.
   Kantajaa pyydettiin 23.12.2004 allekirjoittamaan uusi sopimus, jolla hänen työsuhteensa uusittiin olemaan voimassa 31.12.2006 asti. Uudessa sopimuksessa hänen palkkaluokakseen vahvistettiin B*3/1.
   Kantaja riitauttaa nyt käsiteltävänä olevalla kanteella kyseisen epäedullisemman luokituksen. Hän vetoaa Euroopan yhteisöjen muuhun henkilöstöön sovellettavien palvelussuhteen ehtojen 8 ja 15 artiklan rikkomiseen. Kantajan mukaan näistä säännöksistä seuraa, että väliaikaisen toimihenkilön työsopimuksen uusimisessa on kyse pelkästään sen vaikutusten voimassaolon jatkamisesta ajallisesti ja että toimihenkilön luokitusta ei näin ollen voida muuttaa uusimisen yhteydessä.
   Kantaja vetoaa lisäksi syrjintäkiellon periaatteen loukkaamiseen ja väittää, että jotkut vastaajan palveluksessa olevat väliaikaiset toimihenkilöt olivat heidän työsopimuksensa uusimisen yhteydessä saaneet pitää alkuperäisen luokituksen. Kantaja vetoaa myös hänen perustellun luottamuksensa loukkaamiseen.